SCB ปัดเอี่ยวข้อพิพาท “วินด์ เอนเนอร์ยี่” เผยเป็นเรื่องภายใน ยันไม่มีนโยบายปล่อยกู้ผถห.
SCB ปัดเอี่ยวข้อพิพาท "วินด์ เอนเนอร์ยี่" เผยเป็นเรื่องภายใน ยันไม่มีนโยบายปล่อยกู้ผถห.
23 ส.ค. 2561

ธนาคารไทยพาณิชย์ จำกัด (มหาชน) หรือ SCB เปิดเผยว่า ตามที่ปรากฏเป็นข่าวกรณีข้อพิพาทระหว่างผู้ถือหุ้น บริษัท วินด์ เอนเนอร์ยี่ โฮลดิ้ง จำกัด หรือ WEH โดยมีการอ้างถึงธนาคารไทยพาณิชย์ ในการมีส่วนร่วมในข้อพิพาทอยู่ด้วยนั้น ธนาคารฯ ขอชี้แจงว่า ปัจจุบัน ธนาคารฯได้ให้สินเชื่อแก่โครงการโรงไฟฟ้าของกลุ่ม จำนวน 8 โครงการ เป็นโครงการที่ได้เปิดดำเนินการเชิงพาณิชย์แล้ว 3 โครงการ คือ โครงการเฟิร์ส โคราช วินด์ โครงการเค.อาร์.ทู. และโครงการวะตะแบก กำลังการผลิตรวม 240 เมกะวัตต์ ที่ผ่านมาโครงการทั้งสามแห่งได้ชำระหนี้ตรงตามกำหนดและเงื่อนไขการให้สินเชื่อของธนาคารฯ
ส่วนโครงการที่ยังอยู่ระหว่างการก่อสร้างและพัฒนาอีกจำนวน 5 โครงการ คือ โครงการเทพารักษ์ วินด์ โครงการทรอปิคอล วินด์ โครงการเค.อาร์.เอส ทรี โครงการเค.อาร์.วัน และโครงการกฤษณา วินด์ พาวเวอร์ กำลังการผลิตรวม 450 เมกะวัตต์ นั้น ธนาคารฯ ได้พิจารณาให้สินเชื่อโดยวิเคราะห์ความเป็นไปได้ของโครงการ ความคืบหน้าการก่อสร้าง ตลอดจนประมาณการกระแสเงินสดและความสามารถในการชำระหนี้ตามหลักเกณฑ์การพิจารณาให้สินเชื่อของธนาคารฯ โดยมีหลักประกันคุ้มวงเงิน
สำหรับประเด็นข้อพิพาทระหว่างกลุ่มผู้ถือหุ้นเดิมและกลุ่มผู้ถือหุ้นปัจจุบัน รวมทั้งข้อพิพาทภายในครอบครัวของผู้ถือหุ้นปัจจุบัน ธนาคารฯไม่มีส่วนเกี่ยวข้องกับข้อพิพาทดังกล่าวเนื่องจากธนาคารฯ มิได้รับเอาหุ้น WEH ซึ่งเป็นทรัพย์พิพาทในคดีมาเป็นหลักประกัน และไม่มีนโยบายที่จะให้การสนับสนุนทางการเงินใด ๆ แก่กลุ่มผู้ถือหุ้นปัจจุบันเพื่อนำไปชำระหนี้แก่ผู้ถือหุ้นเดิมตามสัญญาซื้อขายหุ้น ส่วนกรณีข้อพิพาทภายในครอบครัวผู้ถือหุ้นปัจจุบัน ธนาคารฯ ไม่มีส่วนรู้เห็นเกี่ยวข้องด้วยแต่อย่างใดทั้งสิ้น
โดยการให้สินเชื่อแก่โครงการทั้ง 8 โครงการเป็นไปตามนโยบายของธนาคารฯ ในการสนับสนุนการลงทุนในธุรกิจพลังงานสะอาดอันเป็นโครงการโครงสร้างพื้นฐานที่สำคัญของประเทศ ซึ่งสอดคล้องกับนโยบายของรัฐบาล ในการช่วยขับเคลื่อนการใช้พลังงานสะอาดของประเทศอย่างยั่งยืนต่อไป ทั้งนี้ ธนาคารฯ ขอเรียนยืนยันว่า ตามที่ปรากฏเป็นข่าวและมีการอ้างถึงแหล่งข่าวจากธนาคารฯ มาโดยตลอดนั้น ไม่เป็นความจริงแต่อย่างใด
 
 